Moord op polisiehoë in Kaap 'fyn beplan' | Netwerk24
Deur Maygene De Wee 14 November 2019 11:46
Lt.kol. Andre Kay
Sy vermeende moordenaar is glo Donderdagoggend kort na 06:30 op die hoek van Maitland- en 11de Straat in Bishop Lavis deur 'n wit Volkswagen Golf afgelaai.
Kay was teen daardie tyd in sy voertuig in die motoroprit van sy huis in 11de Straat. Hy was glo op pad gimnasium toe. Vier of vyf skote is op hom geskiet en hy is in sy lyf getref.
Die skieter het daarna glo oor die Bishop Lavis-spoorwegstasie na Clarke Estate, Elsiesrivier, gevlug waar hy glo in 'n grys voertuig wat daar op hom gewag het, geklim het.
Die polisie ondersoek nou die moontlikheid dat Kay se moord verband hou met 'n boete wat hy 'n sjebien-eienaar van Elsiesrivier onlangs opgelê het. Volgens bronne beloop die boete bietjie meer as 'n halfmiljoenrand.
Teen 09:00 was lede van die polisie se bende-eenheid en die plaaslike polisiestasie nog op die toneel om te soek na leidrade.
Familielede van Kay was in die huis, waar hy glo saam met sy ma en ander familielede woon. Kay was verbonde aan die polisie se eenheid wat drank, vuurwapens en gebruikte goedere reguleer. Die eenheid is onder die mense as Flash bekend.